***Informare***

**1 Martie 2019**

***Prima de încadrare***

***Ce este prima de încadrare și cum poți beneficia de ea ?***

Un ***sprijin financiar*** neimpozabil, acordat pe o perioadă de ***12 luni.***

Poţi beneficia de prima de încadrare dacă eşti şomer şi îndeplineşti următoarele ***condiţii***:

* eşti înregistrat la agenţia judeţeană pentru ocuparea forţei de muncă (AJOFM) în raza căreia ai domiciliul/reşedinţa;
* te angajezi, potrivit legii, într-o ***localitate situată la o distanţă mai mare de 15 km*** de localitatea în care ai domiciliul sau reşedinţa;
* ai domiciliul sau reşedinţa ori îți stabilești noul domiciliu sau noua reşedinţă în zonele prevăzute în Planul naţional de mobilitate;
* te angajezi cu normă întreagă, pe o perioadă de cel puțin 12 luni.

Cuantumul primei se calculează la ***0,5 lei/km***, dar ***nu mai mult de 55 lei/zi***, proporţional cu numărul de zile în care îți desfăşori efectiv activitatea la angajatorul la care se realizează încadrarea în muncă.

***Ce trebuie să faci pentru a beneficia de prima de încadrare:***

Depune la ***AJOFM la care eşti înregistrat***, în termen de ***maximum 30 de zile de la data angajării***, următoarele ***documente***:

* cerere;
* actul de identitate care să ateste domiciliul;
* actul în baza căruia ai fost angajat sau un act eliberat de angajator care să ateste încadrarea în muncă și locul de muncă unde urmează să îți desfăşori activitatea;
* declaraţia ta, pe propria răspundere, din care să rezulte:
* dacă autoritatea publică locală sau centrală asigură/nu asigură transportul ori suportă/nu suportă cheltuielile aferente acestuia din fonduri publice;
* dacă deții în proprietate sau coproprietate o locuință în localitatea în care te angajezi sau în localitățile învecinate acesteia, sau dacă soțul/soția, copii aflați în întreținere sau orice alt membru al familiei dețin în proprietate sau coproprietate o locuinţă în localitatea în care te angajezi sau în localitățile învecinate acesteia;
* dacă soţul/soţia a beneficiat de prima de relocare în ultimele 36 de luni premergătoare solicitării primei de încadrare;
* angajament pentru respectarea art. 76 din Legea nr. 76/2002 privind sistemul asigurărilor pentru șomaj și stimularea ocupării forței de muncă;
* declarație pe proprie răspundere din care să rezulte că la data solicitării primei de încadrare nu ai promovat concursul naţional de rezidenţiat pe locuri sau pe posturi, în condiţiile legii (dacă ești absolvent licențiat al facultății de medicină, medicină dentară sau farmacie);
* declaraţie pe propria răspundere a angajatorului din care să rezulte că în ultimii 2 ani nu ai mai fost în raporturi de muncă sau de serviciu cu acesta, precum şi că nu ți se asigură/ți se asigură transportul ori ți se suportă/nu ți se suportă cheltuielile aferente acestuia;
* declaraţie pe propria răspundere a angajatorului din care să rezulte că în ultimii 2 ani nu ai mai avut raporturi de muncă sau de serviciu cu alţi angajatori la care calitatea de administrator/asociat este deţinută de una sau mai multe persoane fizice ori juridice care au calitatea de administrator/asociat la angajatorul la care se realizează încadrarea în muncă.

***Nu poți beneficia de PRIMA DE ÎNCADRARE dacă:***

* beneficiezi de ***prima de instalare;***
* ai mai beneficiat de o ***primă de mobilitate*** ***în ultimele 36 de luni*** premergătoare solicitării primei de încadrare;
* te încadreazi la ***angajatori*** cu care ai fost în ***raporturi de muncă sau de serviciu în ultimii 2 ani***;
* te încadrezi la angajatori unde calitatea de administrator/asociat este deţinută de una sau mai multe persoane fizice ori juridice care au calitatea de administrator/asociat şi la alţi angajatori cu care ai fost în raporturi de muncă sau de serviciu în ultimii 2 ani;
* ***plata indemnizației de șomaj*** de care ai beneficiat ***a fost suspendată*** ca urmare a angajării pe o perioadă determinată de 12 luni, ***iar ulterior*** ***a încetat*** ca urmare a schimbării duratei contractului individual de muncă;
* ***ai promovat concursul național de rezidențiat pe locuri sau posturi, în condițiile legii,*** la data solicitării dreptului, în cazul în care ești absolvent licențiat al facultății de medicină, medicină dentară sau farmacie;
* ***soţul/soţia a beneficiat de prima de relocare în ultimele 36 de luni*** premergătoare solicitării primei de încadrare;
* ***deții în proprietate sau coproprietate o locuință, în localitatea în care te angajezi sau în localitățile învecinate acesteia***, sau soțul/soția, copii aflați în întreținere sau orice alt membru al familiei dețin în proprietate sau coproprietate o locuinţă în localitatea în care te angajezi sau în localităţile învecinate acesteia;
* angajatorul sau autoritățile administrației publice locale sau centrale ***asigură transportul sau suportă cheltuielile aferente acestuia***.

***Dacă în termen de 12 luni de la angajare îți încetează raporturile de muncă sau de serviciu POȚI beneficia în continuare de PRIMA DE ÎNCADRARE numai dacă te angajezi, în termen de 30 de zile, la un alt angajator, în aceleași condiții.***

Prima de încadrare se acordă lunar. În acest sens, trebuie să depui la AJOFM, în fiecare lună, o ***adeverinţă eliberată de angajator care atestă numărul de zile în care ai lucrat efectiv la respectivul angajator***.

Pentru detalii sună la agenţia judeţeană pentru ocuparea forţei de muncă de care aparţii cu domiciliul sau reşedinţa. Datele de contact le găseşti pe site-ul ANOFM, [**https://www.anofm.ro/**](https://www.anofm.ro/) , la secţiunea **Contact/Contact AJOFM**.

De asemenea, urmăreşte site-ul ANOFM, secţiunea *Despre noi/Proiecte/ACTIMOB 2 RMPD ALTERNATIV – Activare şi mobilitate tineri NEETs*, pentru informaţii privind celelalte **măsuri de care poţi beneficia** **dacă eşti înregistrat la AJOFM**.

Proiectul *ACTIMOB 2 RMPD ALTERNATIV – Activare şi mobilitate tineri NEETs* este cofinanțat din Fondul Social European prin Programul Operațional Capital Uman 2014 – 2020, Axa prioritară 2 – Îmbunătățirea situației tinerilor din categoria NEETs şi se implementează în regiunile: Nord-Est, Nord-Vest, Vest.

Simona Ţiparu

Manager proiect

simona.tiparu@anofm.ro